ฟิทช์ให้เครดิตหุ้นกู้ SICCO 2 มีเสถียรภาพ
ฟิทช์ให้แนวโน้มเครดิตหุ้นกู้ SICCO 2 มีเสถียรภาพ
30 ก.ย. 2553

ฟิทช์ให้แนวโน้มเครดิตหุ้นกู้ SICCO 2 มีเสถียรภาพ
บริษัท ฟิทช์ เรทติ้งส์ (ประเทศไทย) จำกัด ประกาศปรับแนวโน้มอันดับเครดิตของหุ้นกู้ที่ออกโดยบริษัทซิกโก้ นิติบุคคลเฉพาะกิจ 2 จำกัด (SICCO 2) เป็นแนวโน้มอันดับเครดิตมีเสถียรภาพ  จากแนวโน้มอันดับเครดิตเป็นลบ  พร้อมทั้งคงอันดับเครดิตของหุ้นกู้ที่ ‘AAA(tha)’  และอันดับ loss severity ที่ ‘LS-1’  โครงการนี้เป็นโครงการแปลงสินทรัพย์เป็นหลักทรัพย์ประเภทลูกหนี้เช่าซื้อรถยนต์โครงการที่สองของบริษัทเงินทุน สินอุตสาหกรรม จำกัด (มหาชน) หรือ SICCO  รายละเอียดของอันดับเครดิตมีดังต่อไปนี้
หุ้นกู้มูลค่า 415 ล้านบาท คงอันดับเครดิตที่ ‘AAA(tha)’  แนวโน้มอันดับเครดิตปรับเป็นมีเสถียรภาพ จากแนวโน้มอันดับเครดิตเป็นลบ อันดับ loss severity ที่ ‘LS-1’ โดยมีวันครบกำหนดไถ่ถอนหุ้นกู้วันสุดท้าย (legal final maturity) ในเดือนกุมภาพันธ์ 2556
การประกาศคงอันดับเครดิตและการปรับแนวโน้มอันดับเครดิตของหุ้นกู้ สะท้อนถึงระดับส่วนช่วยสนับสนุนเครดิต (credit enhancement) ที่เพิ่มขึ้นและการที่ลูกหนี้เช่าซื้อภายใต้โครงการได้ทำการผ่อนชำระมาเป็นระยะเวลานาน   นอกจากนี้ ยังมีปัจจัยสนับสนุนจากผลการดำเนินงานของกลุ่มลูกหนี้ที่ปรับตัวดีขึ้นตั้งแต่ช่วงต้นปีและภาวะเศรษฐกิจที่ดีขึ้นของประเทศ
อรวรรณ การุณกรสกุล  Senior Director ฝ่าย Structured Finance ของฟิทช์ กล่าวว่า “ผลการดำเนินงานของ SICCO 2 อยู่ในระดับที่ดีเมื่อเทียบกับสมมุติฐานของฟิทช์ และปรับตัวดีขึ้นตั้งแต่ต้นปี 2553   จากการที่โครงการมีค่าเฉลี่ยของจำนวนงวดเช่าซื้อที่ชำระแล้ว (average paid term) อยู่สูงถึงประมาณ 75% ของค่าเฉลี่ยของจำนวนงวดเช่าซื้อที่ต้องชำระทั้งหมด (average original term) ทำให้โครงการมีความเสี่ยงค่อนข้างน้อยที่อัตราการผิดนัดชำระหนี้ในอนาคตจะเพิ่มขึ้นอย่างรวดเร็ว   นอกจากนี้ ระดับส่วนช่วยสนับสนุนเครดิตในปัจจุบันที่ 37.5% (เทียบกับระดับส่วนช่วยสนับสนุนเครดิตที่ 22.5% ณ วันที่เริ่มโครงการ) คาดว่าจะช่วยให้โครงการสามารถรองรับอัตราการผิดนัดชำระหนี้สะสม (cumulative default rate) ได้สูงกว่าอัตราการผิดนัดชำระหนี้สะสมที่เป็นสมมุติฐานของฟิทช์ประมาณ 60%”ฟิทช์มองว่าการที่โครงการมีระดับส่วนช่วยสนับสนุนเครดิตที่แข็งแกร่งและมีลูกหนี้เช่าซื้อที่ได้ทำการผ่อนชำระมาเป็นระยะเวลานาน  น่าจะเป็นปัจจัยช่วยรองรับผลการดำเนินงานของกลุ่มลูกหนี้ในอนาคตได้  ในขณะเดียวกัน ความเป็นได้ที่จะมีการเปลี่ยนผู้ถือหุ้นรายใหญ่ของ SICCO ไม่คาดว่าจะทำให้เกิดการเปลี่ยนแปลงที่มีนัยสำคัญในการดำเนินงานของ SICCO ในระยะสั้น   ปัจจุบันหุ้นกู้ของ SICCO 2อยู่ในช่วงทยอยชำระคืนเงินต้น โดยมีวันที่คาดว่าจะเป็นวันไถ่ถอนหุ้นกู้ครบทั้งจำนวน (expected maturity date) ในเดือนกุมภาพันธ์ 2554